नोहर में पानी-बिजली की समस्या से लोग परेशान, आंदोलन की चेतावनी
वीआईपीकॉलोनी माने जाने वाले सेक्टर नंबर 5 इन दिनों मुलभूत सुविधाओं से जूझ रहा है। यहां के वाशिंदे दिन में पानी को तरसते हैं तो रात में बिजली को। लोगों के मुताबिक पिछले करीब छह साल से यह समस्या बनी हुई है, लेकिन संबंधित विभाग के अधिकारी इस ओर ध्यान नहीं दे रहे हैं। इस संबंध में पूर्व पालिकाध्यक्ष शशि शर्मा ने मुख्यमंत्री को पत्र भेजकर जनसमस्याओं के निराकरण की मांग की है। सेक्टर में अधिकतर अधिकारी कर्मचारी वर्ग ही निवास करता है। इसके बावजूद भी यह कॉलोनी सुविधाओं से जूझ रही है। एडवोकेट महेश शर्मा ने बताया कि पर्याप्त पानी नहीं आने से नागरिकों को सर्दी में भी टैंकरों के माध्यम से खरीदकर पानी पीना पड़ता है। उन्होंने बताया कि इस संबंध में कई बार जलदाय विभाग के अधिकारियों को अवगत करवा दिया गया लेकिन समस्या को कोई समाधान नहीं हुआ।
स्ट्रीट लाइटों का अभाव, सांझ ढलते ही हो जाता है अंधेरा
सेक्टरविकास समिति के पूर्व मंत्री नरेंद्र चौधरी का कहना है कि स्ट्रीट लाइटों के अभाव में सांझ ढलते ही यहां अंधेरा छा जाता है। ऐसे में स्थानीय लोगों का घर से निकलना दूभर हो गया है। यहां अंधेरे का फायदा उठाकर कई बार चोरी की वारदातें हो चुकी हैं। इसके अलावा समाजकंटकों का जमावड़ा रहता है। चौधरी के अनुसार नगर पालिका की ओर से लगाई गई स्ट्रीट लाइटें या तो गायब है या फिर जलती नहीं। इससे नागरिकों को भारी परेशानी का सामना करना पड़ रहा है। वहीं इस संबंध में नगर पालिका की पूर्व अध्यक्ष शशि शर्मा ने मुख्यमंत्री को पत्र भेजकर स्थानीय समस्याओं से अवगत करवाते हुए अधिकारियों की शिकायत की है। उधर, जनसमस्याओं का निराकरण नहीं होने के विरोध में सेक्टर विकास समिति की ओर से भी आंदोलन की रणनीति बनानी शुरू कर दी गई है।
hin_Deva hin_Deva hin_Deva hin_Deva